text: Far og søn anholdt for spritkørsel
  22 juni 2012 kl. 06.23
  Både far og søn blev anholdt for spritkørsel efter et voldsomt færdselsuheld i Åstedbro ved Tørring torsdag aften. En person bil brød i brand ved sammenstøddet.
  I krydset Nr. Snedevej- Bjerregårdsvej overtrådte en 50-årig mand fra Tørring sin vigepligt. Han kørte ud foran en bil, som blev ført at en 31-årig mand fra Horsens.
  
  Brød i brand
  Ved sammenstøddet brød bilen fra Horsens i brand. Branden blev dog hurtigt slukket, og der skete ikke alvorlig personskade ved uheldet, som skete kl. 20.42.
  Politiet fik mistanke om, at den 50-årige var spirituspåvirket. Og han havde efter sammenstøddet ringet efter sin søn, som ankom til stedet.
  
  Havde ringet efter søn
  Den 27-årige mand, der også er fra lokalområdet, blev også mistænkt for at være spirituspåvirket, så både far og søn blev anholdt og taget med på politistationen for at få taget en blodprøve.
  Forinden var de dog en tur omkring skadestuen for at blive tjekket.
  